KLASA: P-457/23

URBROJ: 711-02-01/02-2024-7

Zagreb, 25. srpnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Nikoline Matić, OIB:………………., direktorice trgovačkog društva BUKOVLJE d.o.o.,** pokrenutom po službenoj dužnosti na radnom sastanku 13. ožujka 2024. g. pod KLASA: P-457/23, URBROJ:711-02-01/02-2024-3, na 56. sjednici održanoj 25. srpnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznica Nikolina Matić, direktorica trgovačkog društva Bukovlje d.o.o. počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Nikolini Matić se izriče novčana kazna u iznosu od 530,00 eura.**
3. **Nalaže se obveznici da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-45723.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznica Nikolina Matić nije do 31. siječnja 2023. podnijela imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 13. ožujka 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznicu obaviješću KLASA: P-457/23,URBROJ:711-02-01/02-2024-3. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na predmetnu Obavijest očitovala u bitnom navodeći da je ispunila imovinsku karticu za 2023.g., ali da ne može ispuniti naknadno imovinsku karticu za 2022.g. jer joj to ne dopušta sustav, a da nije uspjela stupiti u kontakt s korisničkom službom Povjerenstva. Obveznica se ispričava zbog pogreške, ali ističe kako je ista počinjena zbog neznanja. Obveznica ističe kako je u kolovozu 2022.g. podnijela imovinsku karticu povodom stupanja na dužnost pa nije znala da istu mora podnijeti i za 2022.g. Također je istaknula da moli pomoć kako podnijeti imovinsku karticu za 2022.g., s obzirom da istu ne može podnijeti.

U tijeku postupka Povjerenstvo je utvrdilo da obveznica Nikolina Matić, u smislu ZSSI-a, obnaša dužnost direktorice trgovačkog društva BUKOVLJE d.o.o. od 13. lipnja 2022.g. te da je s obzirom na navedeno sukladno čl. 3. st. 1. točki 40. ZSSI-a dužna postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznica nije do 31. siječnja 2023.g. podnijela imovinsku karticu za 2022.g., kao i da navedenu imovinsku karticu nije podnijela niti naknadno. Isto tako, utvrđeno je da sa strane Povjerenstva ne postoje informatički razlozi zbog kojih obveznica jednom kada joj je odobrena imovinska kartica za 2023.g. ne bi mogla podnijeti imovinsku karticu za 2022.g..

 Takvim svojim propustom u pravovremenom postupanju obveznica je počinila povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da obveznica niti nakon donošenja Obavijesti o vođenju postupka nije podnijela imovinsku karticu za 2022.g. Slijedom navedenog, Povjerenstvo je cijenilo primjerenim obveznici izreći sankciju novčane kazne.

U odnosu na visinu izrečene sankcije Povjerenstvo je olakotnim cijenilo činjenicu da se protiv obveznice do sada nisu vodili postupci pred Povjerenstvom te je stoga obveznici izreklo sankciju u iznosu 530,00 eura, a što predstavlja najniži iznos novčane kazne.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nikolina Matić, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana